Oficiālais Vēstnesis L 117 , 13/05/2003 Lpp. 0010 - 0011



Komisijas Regula (EK) Nr. 809/2003 (2003. gada 12. maijs) par pārejas posma pasākumiem saskaņā ar Eiropas Parlamenta un Padomes Regulu (EK) Nr. 1774/2002 attiecībā uz pārstrādes standartiem, kas paredzēti 3. kategorijas materiālam un kūtsmēsliem, kurus izmanto kompostēšanas uzņēmumos (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Eiropas Parlamenta un Padomes 2002. gada 3. oktobra Regulu (EK) Nr. 1774/2002, ar ko nosaka veselības prasības attiecībā uz dzīvnieku blakusproduktiem, kuri nav paredzēti lietošanai pārtikā [1], kurā grozījumi izdarīti ar Komisijas Regulu (EK) Nr. 808/2003 [2], un jo īpaši tās 32. panta 1. punktu, tā kā: (1) Regulā (EK) Nr. 1774/2002 paredzēts pilnībā pārskatīt Kopienas noteikumus par dzīvnieku blakusproduktiem, kas nav paredzēti lietošanai pārtikā, tostarp ieviest vairākas stingras prasības. Turklāt tajā paredzēts, ka var pieņemt attiecīgus pārejas posma pasākumus. (2) Ņemot vērā to, ka minētās prasības ir stingras, jāparedz pārejas posma pasākumi dalībvalstīm, lai nozarēm dotu pietiekami ilgu pielāgošanās laiku. Bez tam ir jāturpina izstrādāt alternatīvus dzīvnieku blakusproduktu savākšanas, transportēšanas, uzglabāšanas, pārstrādes un izmantošanas veidus un šo blakusproduktu iznīcināšanas metodes. (3) Attiecīgi kā pārejas posma pasākumu dalībvalstīm ir jāļauj izdarīt atkāpi, lai tās varētu atļaut uzņēmējiem turpināt piemērot valsts tiesību normas attiecībā uz pārstrādes standartiem, kas paredzēti 3. kategorijas materiāliem un kūtsmēsliem, kurus izmanto kompostēšanas uzņēmumos. (4) Lai novērstu risku dzīvnieku un sabiedrības veselībai, pārejas posma pasākumu piemērošanas laikā dalībvalstīs jāuztur pienācīgas kontroles sistēmas. (5) Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO REGULU. 1. pants Atkāpe attiecībā uz 3. kategorijas materiāla un kūtsmēslu pārstrādi kompostēšanas uzņēmumos 1. Ievērojot Regulas (EK) Nr. 1774/2002 32. panta 1. punktu un atkāpjoties no minētās regulas VI pielikuma II nodaļas A, C un D iedaļas noteikumiem, dalībvalstis var turpināt piešķirt individuālus apstiprinājumus telpu un iekārtu apsaimniekotājiem, vēlākais, līdz 2004. gada 31. decembrim saskaņā ar valsts tiesību normām un piemērot šādas tiesību normas attiecībā uz pārstrādes standartiem, kas paredzēti 3. kategorijas materiālam un kūtsmēsliem, kurus izmanto kompostēšanas uzņēmumos, ar noteikumu, ka valsts tiesību normas: a) nodrošina patogēnu vispārēju samazināšanos; b) piemēro vienīgi attiecībā uz tām telpām un iekārtām, attiecībā uz kurām minētās tiesību normas piemēroja 2002. gada 1. novembrī; un c) atbilst prasībām, kas izklāstītas Regulas (EK) Nr. 1774/2002 VI pielikuma II nodaļas B iedaļā. 2. Kompostēšanas uzņēmumiem jābūt aprīkotiem ar: a) ierīcēm temperatūras kontrolei attiecībā pret laiku; b) reģistrācijas ierīcēm šo mērījumu rezultātu reģistrēšanai; c) piemērotu drošības sistēmu, kas vajadzīga, lai novērstu nepietiekamas termiskas apstrādes iespēju; un d) piemērotām ierīcēm transportlīdzekļu un konteineru tīrīšanai un dezinfekcijai, [transportlīdzeklim] izbraucot vai [konteineru] izvedot no kompostēšanas uzņēmuma. 3. Katrā kompostēšanas uzņēmumā jābūt savai laboratorijai vai tam jāizmanto neatkarīgas laboratorijas pakalpojumi. Laboratorijai jābūt aprīkotai tā, lai varētu veikt vajadzīgās analīzes, un tā jāapstiprina kompetentajai iestādei. 2. pants Kontroles pasākumi Kompetentā iestāde veic pasākumus, kas vajadzīgi, lai kontrolētu, vai telpu un iekārtu pilnvarotie apsaimniekotāji ievēro 1. pantā izklāstītos nosacījumus. 3. pants Apstiprinājumu atsaukšana un šai regulai neatbilstoša materiāla iznīcināšana 1. Individuālos kompetentās iestādes piešķirtos apstiprinājumus attiecībā uz pārstrādes standartiem, kas paredzēti 3. kategorijas materiāliem vai 3. kategorijas materiālam un kūtsmēsliem, kurus izmanto kompostēšanas uzņēmumos, nekavējoties un galīgi atsauc attiecībā uz jebkuru apsaimniekotāju, telpām vai ierīcēm, ja vairs netiek ievēroti šajā regulā izklāstītie nosacījumi. 2. Apstiprinājumus, kas piešķirti saskaņā ar 1. pantu, kompetentā iestāde atsauc, vēlākais, līdz 2004. gada 31. decembrim. Kompetentā iestāde saskaņā ar Regulu (EK) Nr. 1774/2002 nepiešķir galīgo apstiprinājumu, ja, pamatojoties uz veiktajām pārbaudēm, iestāde ir pārliecinājusies, ka 1. pantā minētās telpas un iekārtas neatbilst kādai no minētajā regulā izklāstītajām prasībām. 3. Visu materiālu, kas neatbilst šīs regulas prasībām, iznīcina saskaņā ar kompetentās iestādes norādījumiem. 4. pants Stāšanās spēkā Šī regula stājas spēkā trešajā dienā pēc publicēšanas Eiropas Savienības Oficiālajā Vēstnesī. To piemēro no 2003. gada 1. maija līdz 2004. gada 31. decembrim. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 12. maijā Komisijas vārdā — Komisijas loceklis David Byrne [1] OV L 273, 10.10.2002., 1. lpp. [2] OV L 117, 13.5.2003., 1. lpp. --------------------------------------------------